V š e o b e c n e  z á v ä z n é  n a r i a d e n i e
č. 2/2012
o chove, vodení a držaní psov na území obce Vinohrady nad Váhom

Obecné  zastupiteľstvo vo Vinohradoch nad Váhom  na základe § 6 ods. 1 zákona č. 369/1990 Zb. o obecnom zriadení v znení neskorších predpisov v spojení s § 4, ods. 3 písm. g) a n) cit. zák. a v súlade s § 3, 4, 5 a 6 zákona č. 282/2002 Z.z.. Zákon, ktorým sa upravujú niektoré podmienky držania psov (ďalej len zákon o držaní psov) v znení neskorších predpisov  vydáva toto Všeobecne záväzné nariadenie, ďalej len „VZN“.
                                                                           
                                                                        § 1 
Úvodné ustanovenia

1.	Účelom tohto VZN je vykonanie niektorých ustanovení zákona 282/2002 Z.z. v znení neskorších predpisov
2.	Toto nariadenie sa nevzťahuje na služobných psov používaných podľa osobitných predpisov.1) 
§2
Vymedzenie pojmov
1.	zvláštnym psom je pes 
a)	používaný súkromnými bezpečnostnými službami podľa osobitného zákona2)
b)	používaný horskou službou
c)	používaný pri záchranných, lokalizačných a likvidačných prácach pri plnení úloh civilnej ochrany3)
d)	poľovný
e)	ovčiarsky
f)	vodiaci
g)	počas výcviku alebo súťaže konanej podľa medzinárodného alebo národného skúšobného poriadku;
2.	nebezpečným psom je každý pes, ktorý pohrýzol alebo poranil človeka bez toho, aby bol sám napadnutý alebo vyprovokovaný, ak nebol použitý v nutnej obrane alebo krajnej núdzi4);
3.	voľným pohybom psa sa rozumie pohyb psa bez vôdzky mimo chovného priestoru alebo zariadenia na chov; za voľný pohyb psa sa nepovažuje pohyb zvláštneho psa bez vôdzky mimo chovného priestoru alebo zariadenia na chov, ak je na základe výcviku ovládaný osobou, ktorá ho vedie.
§3
Evidencia psov                                                              
1.	Každý pes držaný nepretržite viac ako 90 dní na území Slovenskej republiky podlieha evidencii psov (ďalej len "evidencia"). Držiteľ psa je povinný prihlásiť psa do evidencie v lehote do 30 dní od uplynutia posledného dňa lehoty uvedenej v prvej vete v mieste, kde sa pes v danom roku prevažne nachádza. 

2.	Evidenciu vedie obec Vinohrady nad Váhom.

3.	Do evidencie sa zapisuje najmä
a) evidenčné číslo psa, 
b) tetovacie číslo alebo údaj o čipovaní psa, ak ho pes má, 
c) meno, priezvisko a adresa trvalého pobytu držiteľa psa, 
d) umiestnenie chovného priestoru alebo zariadenia na chov, v ktorom sa pes na území obce zdržiava, ak sa umiestnenie nezhoduje s miestom trvalého pobytu držiteľa psa, 
e) skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi, 4)
f) úhyn psa, 
g) strata psa.

4.	Každú zmenu skutočností a údajov, ktoré sa zapisujú do evidencie, je držiteľ psa povinný do 30 dní od zmeny skutočnosti alebo údaja oznámiť mestu, kde je alebo má byť pes evidovaný.

5.	Obec vydá držiteľovi psa zapísaného do evidencie evidenčnú známku psa (ďalej len "známka"). Na známke sa uvedie evidenčné číslo psa, názov obce, kde je pes evidovaný, a údaj o tom, či je pes nebezpečným psom. Známkou držiteľ psa preukazuje totožnosť psa a skutočnosť že pes je registrovaný na obecnom úrade.

6.	Známka je neprenosná na iného psa. Odcudzenie, zničenie alebo stratu známky je držiteľ psa povinný do 14 dní odvtedy, čo odcudzenie, zničenie alebo stratu známky zistil, oznámiť obci, kde je pes evidovaný. Obec   je povinná  držiteľovi psa za úhradu vo výške 1,00  EUR vydať náhradnú známku.

                                                                         §4
Podrobnosti o vodení psa

1.	Vodiť psa mimo chovného priestoru alebo zariadenia na chov môže len osoba, ktorá je fyzicky a psychicky spôsobilá a schopná ho ovládať v každej situácii, pričom je povinná predchádzať tomu, aby pes útočil alebo iným spôsobom ohrozoval človeka alebo zvieratá, a zabraňovať vzniku škôd na majetku, prírode a životnom prostredí, ktoré by pes mohol spôsobiť.

2.	Vodiť nebezpečného psa a psa bojového plemena mimo chovného priestoru alebo zariadenia na chov môže len osoba, ktorá je plne spôsobilá na právne úkony. Na verejnom priestranstve musí mať nebezpečný pes a pes bojového plemena  nasadený náhubok. 

3.	Za psa vždy zodpovedá držiteľ psa alebo osoba, ktorá psa vedie alebo nad psom vykonáva dohľad.

4.	Voľný pohyb psov na verejnom priestranstve je zakázaný. Verejným priestranstvom pre účely tohto nariadenia sú verejné budovy, ulice, chodníky,  miestne komunikácie, ihriská v zastavanom území obce a cintorín.

5.	Držiteľ psa a ten, kto psa vedie, je povinný oznámiť svoje meno, priezvisko a adresu trvalého pobytu osobe, ktorú pes pohrýzol; ten, kto psa vedie, je povinný oznámiť osobe, ktorú pes pohrýzol, aj meno, priezvisko a adresu trvalého pobytu držiteľa psa. Súčasne je povinný skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi4) , oznámiť aj na obecný úrad  v lehote do 30 dní , kde je pes evidovaný.

6.	Osoba, ktorá vedie psa alebo nad ním vykonáva dohľad je povinná na požiadanie kontrolných orgánov samosprávy preukázať totožnosť psa evidenčnou známkou.

7.	Každý pes musí byť riadne a viditeľne označený evidenčnou známkou.

8.	Vodiť psa na miesta so zákazom voľného pohybu možno len na vôdzke, bezpečne pripevnenej na obojku alebo prsnom postroji. Pevnosť vôdzky a jej dĺžka musia byť primerané psovi a situácii tak, aby bolo možné psa ovládať v každej situácii.

§ 5
Zákaz voľného pohybu a vstupu psov

1.	Zakazuje sa :
a)	Voľný pohyb psov bez vôdzky na celom území  obce Vinohrady nad Váhom  ( intravilán a extravilán) s výnimkou miest nachádzajúcich sa na ohradenom pozemku.
b)	Opustenie psa na verejnom priestranstve bez uviazania (napr. pred obchodom)
c)	Opustenie nebezpečného psa a psa bojového plemena  priviazaného a opatreného náhubkom na verejnom priestranstve (napr. pred obchodom).

2.	 Osobitne sa zakazuje voľný pohyb psov a vstup so psom na nasledovné miesta: 
a)	do materskej školy a do jej dvora,
b)	do obchodov, všetkého druhu,
c)	do lekární a ambulancií,
d)	do kultúrnych a spoločenských zariadení,
e)	do reštaurácií, kaviarní, pohostinstiev, vinární, motelov a ubytovní,
f)	do športových zariadení vrátane futbalových štadiónov,
g)	do obecných úradov,
h)	na detské ihriská a pieskoviská,
i)	do čakární,
j)	do miestneho cintorína,
k)	na plochy verejnej zelene a do parkov.

       Tento zákaz sa nevzťahuje na prípady, ak to prevádzkový alebo iný poriadok vlastníka, nájomcu, iného užívateľa alebo správcu takejto nehnuteľnosti dovoľuje. Povolenie vstupu so psom musí byť viditeľne označené značkou. Označenie zabezpečí osoba, ktorá má k nehnuteľnosti právny vzťah, na vlastné náklady.

§6
Znečisťovanie verejných priestranstiev 

1.	Ak pes znečistí verejné priestranstvo výkalmi je ten, kto psa vedie, povinný exkrementy bezprostredne odstrániť.
2.	Každý, kto vedie psa mimo chovného priestoru, je povinný mať pri sebe vhodnú pomôcku (papierové vrecko s lopatkou alebo iné bežné používané vrecko) na odstraňovanie psích výkalov.
3.	Každý držiteľ psa, alebo ten kto vedie psa, ktorý znečistil verejné priestranstvo výkalmi, je povinný bezodkladne odstrániť, vrecko s výkalmi uzatvoriť a vhodiť do odpadovej nádoby na to vyhradenej alebo do nádoby na komunálny odpad.
4.	Za škody spôsobené psom zodpovedá držiteľ psa.
5.	Uhynutého psa (odpad živočíšneho pôvodu) je držiteľ povinný zneškodniť na vlastné náklady zákonným spôsobom. 

§ 7
Priestupky

1.	Priestupku sa dopustí držiteľ psa, ak
a) neoznámi  obci, v ktorej pes je evidovaný alebo má byť evidovaný, každú zmenu skutočností a údajov, ktoré sa zapisujú do evidencie, do 30 dní od ich zmeny, 
b) neprihlási psa do evidencie, 
c) umožní, aby psa viedla osoba, ktorá nespĺňa podmienky ustanovené v § 4 ods. 1 a 2, 
d) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane, 4)
e) neoznámi odcudzenie, zničenie alebo stratu známky, 
f) nezabráni voľnému pohybu psa okrem priestorov na to určených.

2.	Priestupku sa dopustí ten, kto vedie psa, ak
a) neohlási svoje meno, priezvisko a adresu trvalého pobytu a meno, priezvisko a adresu trvalého pobytu držiteľa psa osobe, ktorú pes pohrýzol, 
b) nezabráni útoku psa na človeka alebo zviera alebo nezabráni inému spôsobu ich ohrozovania psom, 
c) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane, 4)
d) nepreukáže známkou totožnosť psa, 
e) nerešpektuje zákaz vstupu so psom alebo zákaz voľného pohybu psa, 
f) neodstráni bezprostredne výkaly, ktorými pes znečistil verejné priestranstvo.

3.	Za priestupok podľa odseku 1 a odseku 2 písm. a) až c) možno uložiť pokutu do 165 eur a za priestupok podľa odseku 2 písm. d) až f) možno uložiť pokutu do 65 eur.
4.	Za priestupok podľa odseku 1 písm. a), b),c),d),f)         obec uloží pokutu     100,00 eur 
5.	Za priestupok podľa odseku 1 písm. e)                          obec uloží pokutu       20,00 eur
6.	Za priestupok podľa odseku 2 písm. a),b),c)                  obec uloží pokutu     100,00 eur
7.	Za priestupok podľa odseku 2 písm. d)                          obec uloží pokutu       20,00 eur
8.	Za priestupok podľa odseku 2 písm. e),f)                       obec uloží pokutu       50,00 eur
9.	Ak sa držiteľ psa alebo ten, kto psa vedie, dopustí priestupku opakovane, možno mu uložiť pokutu do výšky dvojnásobku pokút uvedených v odseku 4 až 8.  
10.	Za priestupok podľa odseku  1. písm. b)  obec  uloží  pokutu ako násobok počtu psov, ktoré daňovník neprihlásil do evidencie psov obce správcovi dane a pokuty podľa odseku 4.
11.	Priestupkom v zmysle § 48 zákona 372/1990 Zb. o priestupkoch v znení neskorších predpisov, je aj porušenie iných  povinností tohto VZN, ktoré nie sú  ako priestupok definované v § 7 odsek 1 a 2 tohto VZN, za čo môže byť uložená pokuta vo výške 33 eur.
12.	Výnos z pokút je príjmom rozpočtu obce. 

§ 8
Ostatné povinnosti vlastníkov a držiteľov psov  v obci

1.	Chovať psov v takých podmienkach, aby netrpeli a nedochádzalo k rôznym poraneniam a deformáciám časti tela alebo s tým spojeným úhynom.
2.	Zabezpečiť, aby pes nespôsoboval fyzické napadnutie alebo nebol použitý  na zastrašovanie inej osoby, ak sa nejedná o psa pri výkone strážnej služby povinnosti psov ozbrojených zborov a polície.
3.	Zabezpečiť, aby psy nepôsobilo rušivo na svoje okolie / hluk, špina, zápach /.
4.	Dbať o ochranu psa, jeho riadnu výživu a čistotu.
5.	Mimo svojho súkromného pozemku a majetku mať psa vždy pod priamym dohľadom.
6.	Zakazuje sa najmä:
a)	opustiť psa s úmyslom zbaviť sa ho
b)	štvať psov proti sebe a organizovať zápasy medzi nimi, pri ktorých sú vystavené bolesti, utrpeniu alebo usmrteniu
c)	spôsobovať psom bolesť, utrpenie, poranenie s následkom úhynu hoci aj z nedbalosti
d)	uhynuté zviera umiestňovať do smetných nádob, kontajnerov na odpad
7.	V záujme zachovania hygieny, čistoty, ochrany verejného poriadku, bezpečnosti a dobrého občianskeho spolunažívania je chovateľ povinný dostaviť sa so psom k povinnému ochrannému očkovaniu proti besnote a iným chorobám, na pravidelnú veterinárnu prehliadku.
8.	Chovateľ psa je povinný zamedziť bezdôvodnému rušeniu nočného kľudu /zavíjaním/.

§ 9
Spoločné a záverečné ustanovenia

1.	Kontrolu dodržiavania ustanovení tohto nariadenia obce sú oprávnení vykonávať orgány obce, hlavný      kontrolór obce a zamestnanci obce. Iné osoby môžu vykonávať kontrolu dodržiavania tohto nariadenia na základe písomného poverenia starostu obce. Osoby uvedené v tomto odseku môžu pri vykonávaní kontroly dodržiavania tohto nariadenia vykonať objasnenie skutkového stavu za účelom zdokumentovania porušenia tohto nariadenia. 
2.	Na konanie o nerešpektovaní ustanovení tohto VZN sa vzťahuje všeobecný predpis o správnom konaní.
3.	Za porušenie tohto VZN  môžu byť fyzické osoby postihnuté v zmysle zákona č.  372/1990 Zb. o priestupkoch v znení neskorších predpisov.
4.	Starosta obce môže za porušenie ustanovení tohto VZN  právnickým osobám a fyzickým osobám oprávneným na podnikanie,  uložiť  pokutu až do výšky 6.638,00 eur v zmysle ustanovenia § 13 ods. 9 písm. a) zákona č. 369/1990 Zb. o obecnom zriadení a v znení zmien a doplnkov.
5.	Ostatné vzťahy neupravené týmto nariadením obce sa riadia „zákonom“. Týmto nariadením nie sú  dotknuté ustanovenia vyplývajúce z iných zákonov a osobitných predpisov.
6.	Všeobecne záväzné nariadenie nadobúda účinnosť 15 dní po jeho schválení a zverejnení v obci obvyklým spôsobom.

Vo Vinohradoch nad Váhom, dňa 04. 04. 2012

							                     Ing. Eva Hanusová
							                         starostka obce 

–––––––––––––––––––––––––––––––––––––––––––––––––––––––––––––––––––––––––-
/1/ Napríklad zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov, zákon č. 4/2001 Z. z. o Zbore väzenskej a justičnej stráže, zákon č. 124/1992 Zb. o Vojenskej polícii, zákon č. 57/1998 Z. z. o Železničnej polícii v znení neskorších predpisov, zákon Slovenskej národnej rady č. 564/1991 Zb. o obecnej polícii v znení neskorších predpisov, zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov, zákon Národnej rady Slovenskej republiky č. 255/1994 Z. z. o poľnej stráži.
/2/ Zákon č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti) v znení neskorších predpisov.
/3/ Zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov.
/4/ § 24 a 25 Trestného zákona.

Schválené uznesením
Obecného zastupiteľstva
č.10 /2012 dňa 02.04. 2012

zverejnené: 04. 04. 2012